شينݣيكي نو كيوجين

شينݣيكي نو كيوجين ؤلا لهجوم علا لعمالقة ؤلا لهجوم د لعمالقة ؤلا لعملاق لمهاجم ؤلا اطاك ؤن تايتن (ب جاپونية 進撃の巨人، ب نݣليزية Attack on Titan) هوّا مانݣا جاپوني مالفو لمانݣاكا هاجيمي ايساياما. لقصة كتطرا ف عالم كتعيش فيه لبشرية ف مدون مضورة عليها تلاتة د سوار عراض ؤ عاليين، باش تحمي راسها من وحوش كبار كياكلو بنادم سميتهوم لعمالقة (ب جاپونية 巨人 كيوجين). شّخصيات رئيسية ف لقصة هوما ايرين ييݣر، ؤ صحابو ارمين ارلرت ؤ ميكاسا اكرمان. ايرين ؤ صحابو بغاو يحررو لبشرية لّي عايشة وسط سّوار من لحݣرة ديال لعمالقة. شينݣيكي تنشر ف مجلة سميتها بيساتسو شونن تابعة ل شركة كودانشا من شتنبر 2009 تال ابريل 2021، ؤ تجمعو شاپيترات ديالو ف 34 كتيّب. ف 2013، ستوديو ويت حول هاد لمانݣا ل سيرية د انيمي ب نفس سّمية، ؤ خرجو منو 3 د سيزونات، حتال 2019. موراها ستوديو ماپا بدا ينتج سيزون 4، لّي بدا طّرف لّول منها ف دجنبر 2020 حتال مارس 2021، ؤ بدا كيخرج طّرف تّاني ديالها ف 9 يناير 2022. لپارتية اللولة ديال الطرف التالت د السيزون الرابعة خرجات على شكل حلقة طويلة د ساعة ف مارس 2023. لپارتية التانية و اللخرة خرجات ف 4 نونبر 2023. شينݣيكي واخد بزاف د لالهام من تّاريخ، سيرتو لحرب لعالمية تّانية، ؤ كاين تماتل كبير مابين لقصة ديال لالديين ف شينݣيكي ؤ ديال ليهود ف لقرن لعشرين، ؤ شخصيات بحال ارڤين سميث ؤ دوت بيكسيس لّي مستلهمين من شخصيات تاريخية حقيقية. هادشي خلّا بزاف د نّاس ياخدو مواقف مختالفة من سّيرية، فا كاين لّي كيعتاقدو بلي عندها عمق فكري ؤ كتحاول تعالج قضايا معاصرة بحال لعنصرية ؤ لحرية د بنادم، مقابل ناس خرين كيتّاهمو ايساياما بلي كيدعي ل لعنصرية ؤ ل افكار يمينية متطرفة. هاد تّيهامات وصلات شي مرات ل حد تّهديد ب لقتل. شينݣيكي كيتّعتابر من انجح لمانݣات ف التاريخ، حيت تباعو منو كتر من 140 مليون نسخة ف لعالم كامل، ل حد شتنبر 2022 ؤ ربح بزاف د لجوايز، منهوم جايزة كوضانشا د لمانݣا، جايزة اتيليو ميشيلودزي، و جايزة هارڤي. سينوپسيس د لقصة. لْكونطيكست. لقصة د "شينݣيكي نو كيوجين" كتركز علا واحد لحضارة بشرية مضورة علا راسها 3 د سوار واحد وسط لاخور عندهم شكل ضاير فيهم 50 ميترو د لعلو، ؤ عراض بزاف، بحيت كيقدر عدد كبير د نّاس يتمشاو فوق منهوم. هاد لحضارة هيّا اخر بلاصة فين بقاو لبشر، حيت نقارضو من لعالم كامل ب سباب واحد لكائنات عملاقة كتشبه ل بنادم، ولاكين علا ماكيبان ماعندهاش وعي ؤلا دكاء، كيتسماو "كيوجين" (نقدرو نطرجموها ل عملاق، عمالقة) ؤ كاتاكل لبشر. باش يتحاربو ضد هاد لعمالقة، لبشر عندهم جيش كيستعمل "دوزان عمودي د لمناورة"، لّي هوّا دوزان كيركبو بنادم بحال شي لبسة، ؤ فيه طراف ميكانيكيين ؤ محرك د لݣاز كيخليوه يتحرك ف لتيجاهات كاملين (عمودي ؤلا افقي)، من بعد مايدّرّب عليه مزيان. ملخص. لقصه كدّور علا واحد لولد سميتو "ايرين ييݣر" عايش ف مدينة سميتها "شيݣانشينا" كاينة علا لحافة د سّور لبراني لّي كيتسما "سور ماريا". مية عام قبل ما تبدا لقصة، كانت لبشرية قربات تنقارض ملي بانو لعمالقة، لّي ف لبدية حتا حد ماعارف عليهم شي حاجة تقريبا والا حتا منين ؤ كيفاش بانو. هاد لعمالقة يلا شافو بنادم كيهجمو عليه باش ياكلوه. نّاس لّي نجاو تخباو وسط تلاتة د سّوار ضايرين علا مساحة د لارض كبيرة بزاف، هوما من لبراني حتال دّخلاني "سور ماريا"، "سور روزا" ؤ "سور سينا". ب لحماية ديال هاد سّوار، لبشر دوزو تقريبا 100 عام ديال سّلام، بلا مايقدرو يهجمو عليهم لعمالقة؛ ف عام 845، بان ل اول مرة عملاق فايت طّول ديالو 50 ميترو، لّي غادي يدمر لبوابة لبرانية د شيݣانشينا، ؤ غادي يخلي لعمالقة لوخرين يدخلو ل مدينة. ف خلال هاد لمجزرة، ايرين، لّي ديك سّاعة ف عمرو 10 سنين، غادي يشوف مّو كتّقتل ب شكل بشيع بزاف، ؤ غادي يحلف باش يقتل لعمالقة كاملين. باش يحقق هاد لهدف غادي يلتاحق ب لجيش هوّا ؤ صحابو ارمين ارلرت ؤ ميكاسا اكرمان. ف اول معركة مورا ما تخرّج، ايرين كيكتاشف بلي عندو لقدرة باش يتحول ل عملاق ؤ يحارب لعمالقة لوخرين. هاد لقدرة غادي تجبد لنتيباه ديال لفرقة د لجيش ديال لمستكشفين، لّي لهدف ديالهم هوّا يستكشفو لاراضي برا سّوار، حيت بغاو باش ايرين يعاونهم يردّو سور ماريا، لّي ديجا سيطرو عليه لعمالقة. معا مرور لوقت، ايرين ؤ صحابو غادي يدّابزو معا لعمالقة ف بزاف ديال لمناسبات ؤ غادي يتعلمو بزاف د لحوايج عليهم، ؤ علا لاسرار ديال لعالم لّي كيعيشو فيه. غادي يكتاشفو من بعد بلي لبشرية مانقارضاتش كيفما كان كيحساب ليهم، ؤ بلي لحضارة ديالهم كاينة فوق واحد لجزيرة كاتسما پاراديس. لبشر ديال پاراديس كينتمايو ل عرق كيتسما "لالديين"، لّي هوّا لعرق لبشري لوحيد لّي لافراد ديالو عندهم لقدرة باش يتحولو ل عمالقة، ؤ ل هاد سباب كيخافو منهم ؤ كيكرهوهم لبشر ف لعالم كامل تقريبا، خصوصا ف واحد دّولة سميتها "مارلي". لمارليين كيعدبو ؤ كيستاغلو لالديين، من صغرهم، ب طرق شينة بزاف، ؤ كيستعملوهم باش يحاربو بيهم دّول لوخرين. لحرب غادي تنوض ما بين "مارلي " ؤ "پاراديس"، فاش ايرين غادي يهجم علا لمستوطنة د "ليبيريو" فين كيعيشو لالديين د مارلي، ؤ غادي يجر معاه لفرقة د لمستكشفين لّي ماقدروش يخليوه بوحدو، وخا كانو كيفضلو طرقان ديپلوماسية. من مورا بزاف د لاحدات، ايرين غادي يستعمل لقدرة ديال "لعملاق لفونداتور" لّي عندو، باش يطلق لعمالقة لّي كانو ناعسين هادي كتر من 100 عام، ؤ يدمر لبشرية كاملة من غير نّاس د پاراديس. صحابو لّي رفضو لفيكرة ديال لابادة لجماعية، غادي يولّيو ضدو، ؤ غادي يديرو كولشي باش يحبسوه، ؤ غادي تسالا لقصة فاش ميكاسا، لحبيبة ديال ايرين، غادي تقتلو، مي حتا كان ديجا قتل 80% ديال لبشرية فوق لارض. 20% ديال لبشر لّي بقاو ؤ ماتبادوش، غادي يبداو يوجدو باش يحاربو پاراديس، ؤلا "لامبراطورية لالدية جّديدة" كيفما ولّات كاتسما. بعد واحد لوقت مامحددش، الشجرة لي تّدفن حداها الراس د ارين كبرات بزاف و ولات كاتشبه ل الشجرة لاصلية لي منها جاو لعمالقة. لمشهد اللخر ف لمانݣا كابيّن واحد لولد و لكلب ديالو كيقرّبو من الشجرة، شّي لي يقدر يوحي بلي لعمالقة غادي يعاودو يرجعو. شّخصيّات رئيسية. "لارتيكل رّئيسي شخصيات ديال شينݣيكي نو كيوجين" لمانݣا ديال شينݣيكي نو كيوجين فيه عدد كبير ديال شّخصيات لّي ختارعها هاجيمي ايساياما. اغلبية ديال هاد شّخصيات عندها سميات ؤروپية، سيرتو المانية. لانتاج ديالو. ف 2006، هاجيمي ايساياما قاد وانشوط فيه 65 پاج ديال شينݣيكي نو كيوجين. ف لبدية سيفطو ل لمجلة لمشهورة ويكلي شونن دجامپ (لّي نشرات مانݣات مشهورين بحال ناروتو ؤ ديث نوط)، مي فاش ݣالو ليه باش يبدّل سّتيل ؤ يدير شي تعديلات، رفض ؤ مشا ل مجلة ويكلي شونن ماݣازين، لّي ولّات بيساتسو شونن ؤ لّي بدات كتنشر لمانݣا ف شتنبر 2009. قبل ما يبدا نّشر ديال لمانݣا ف 2009، كان ايساياما ديجا فكّر ف شحال من لفة ف لقصة ديالو، مي غادي يقادهم مزيان معا لوقت ؤ تّطور ديال لقصة د شينݣيكي. ايساياما بازا لمشاهد ديال لمانݣا ف لّول علا مدينتو لاصلية هيتا ف جّاپون. ولاكين ف سّيرية ب راسها، سيرتو من نّاحية ديال شّكل د لمدون لمضورة ؤ سّتيل د لبني، عتامد علا سّتيل لالماني، خصوصا مدينة نوردلينݣن ف باڤاريا. شي مرة كان ايساياما خدام ف سيبير ؤ جا واحد لكليان شنق عليه. هاد لحادت خلاه يعرف لاحساس ديال لخوف فاش كيتواجه بنادم معا شي حد مايقدرش يكومينيكي معاه، ؤ هادا هوّا لاحساس لّي كيحاول ايساياما يدوزو على طريق لعمالقة. باش يقاد شّكل ديال لعمالقة دّكيّين، ايساياما عتامد علا شّكل ديال فنّانين د لمقاتلة بحال يوشين اوكامي ب نّسبة ل لعملاق ديال ايرين ييݣر، ؤ بروك ليسنار ب نّسبة ل لعملاق مول دّرع. لمنتج ديال لانيمي جورج وادا عتابر بلي طّيم ديال لحيط د لخوف ف سّيرية جاي من لنغيلاقية ؤ لنعيزالية ديال تّقافة جّاپونية. من بعد ايساياما غادي ياكد بلي لقصة ديالو خدات طرف من لالهام من رواية تصويرية جاپونية سميتها "موڤ لوڤ التيرناتيڤ " لّي هيّا لكتاب تّاني ف سلسلة د موڤ لوڤ. ايساياما قدّر لوقت لّي كيخصّو باش يقاد شاپيتر د لمانݣا كولا شهر ل سيمانة باش يقاد تّفاصيل د لقصة، ؤ تلاتة د سّيمانات باش يرسم شاپيتر ب لهضرة لّي فيه ؤ كولشي. لقصة كانت مبلانية ديجا ل حدود اينا كتيّب غادي توقع فيه شي لفّة ؤلا يتّفرش شي سر. ف شتنبر 2013، ايساياما كان علن بلي لمانݣا غادي يتسالا معا لكتيّب 20. ف لبدية كان باغي يدير نهاية طراجيدية بحال ف لفيلم ذ ميست ديال ستيفن كينݣ، لّي كولشي شّخصيات فيه كيموتو، مي ملي لاقات سّيرية د شينݣيكي نجاح كبير، قرر يبدل نّهاية، ب عتيبار تاتير ديالها علا لفانز. طّرجمة ؤ نّشر ب لوغات خرين. ف فرانسا شينݣيكي نو كيوجين منشور ب سمية "L'Attaque des Titans" من عند پيكا ايديسيون. ؤ نشرات لكتيّب لّول ب لفرانساوية ف 26 يونيو 2013. ف امريكا شّمالية، لمانݣا كيتنشر ب نّݣليزية من عند كودانشا يو اس اي، لّي هيّا لفرع لميريكاني ديال كودانشا. اول ترجمة ب نّݣليزية تنشرات ف 19 يونيو 2012. لاصدارات. لمانݣا. لمانݣا د شينݣيكي نو كيوجين مكتوب ؤ مرسوم من عند هاجيمي ايساياما. نّشر ديالو بدا معا اول نمرة د مجلة بيساتسو شونن لّي تابعة ل شركة كودانشا، ف 9 شتنبر 2009. ؤ تسالا معا شاپيتر 139 ف 9 ابريل 2021. ف 8 نونبر 2020، تّعلن بلي لمانݣا غادي تّنشر منو نسخة ملونة ب شكل كامل. شاپيترات ديال شينݣيكي جمعاتهم كودانشا ف كتيّبات كيتسماو "طانكوبون". اول واحد صدر ف 17 مارس 2010، ؤ طّانكوبون نمرة 34، لخراني، صدر ب جّاپونية ف 9 يونيو ؤ غادي يصدر ب نّݣليزية ف 19 اكتوبر 2021. ف 17 ابريل 2021، ايساياما كان علن بلي طّانكوبون 34 غادي يكونو فيه پاجات زايدين ماكانوش ف شاپيطرات 135 تال 139. لانيمي. "لارتيكل رّئيسي شينݣيكي نو كيوجين" كاينة سيرية د انيمي مبازية علا لمانݣا، باقة كتخرج ف جّاپون ؤ كتشاف ف بزاف د دّول ف لعالم كامل، عدد لحلقات لّي خرج منها ل حد سّاعة حلقة. سّيزون لّولة نتجاتها ستوديو ويت ؤ بانت من 7 ابريل حتال 29 شتنبر 2013، ف لقنوات د تّلفازة ديال ماينيتشي برودكاستينݣ سيستم. عدد لحلقات ف سّيزون لّولة كان 25 حلقة. سّيزون تّانية نتجها نفس سّتوديو، ؤ خرجاتها ل تّلفازة نفس شّركة ما بين 1 ابريل ؤ 17 يونيو 2017، ف 12 حلقة. ؤ موراها سّيزون تّالتة بانت ف اين ايتش كي جينيرال تيڤي ما بين 23 يوليوز 2018 ؤ 1 يوليوز 2019، علا جوج فترات، ف 22 حلقة ف لمجموع. سّيزون رّابعة هيّا لّخرانية ؤ بدات ف لانتاج ديالها ستوديو ماپا من 2020. ستوديو ويت رفضات باش تكمل لپروجي حيت ماوالمش لبرنامج د لخدمة ديالهم. لپارتية لّولة ديال سّيزون ربعة بانت ف تّلفازة ف جّاپون ؤ ف سيتات بحال كرانشيرول ؤ واكانيم من 7 دجنبر 2020 حتال 29 مارس 2021. لپارتية تّانية، لّي لعدد د لحلقات ديالها باقي مامعروفش، بدات كاتخرج ف موسم د شتا 2022، ؤ ب تّحديد من 9 يناير 2022. ب لاضافة ل هادشي حتا بعض لاعمال سپينوف ؤلا روايات ب نفس شّخصيات تحولات ل انيمي علا شكل اوڤا، بحال رواية بلا ندمان، ؤلا شينݣيكي نو كيوجين: بنات ضايعات. لّوعاب د تّيليجو. "ارتيكل رئيسي: لوعاب د تيليجو مبازية علا شينݣيكي نو كيوجين نيتروپلاس ؤ پروداكشن اي دجي تعاونو ف 2013 باش يقادّو ربعة د لّوعاب د تّيليجو. "نيتروپلاس" وضّْحات بلي شّركة براسها ماكانتش داخلة ف لپروجي ديال هاد لّوعاب د لبلوري، مي لموضّافين ديالها عاونو فيه. هاد لّوعاب مديورة علا شكل روايات تصويرية مبازية علا قيصاص سپينوف بحال ضايعة ف عالام ماكيرحمش، ؤلا بلا ندمان، ؤ دّارو ف نّوساخ لّولين ديال طّرف تّالت ؤ سّات ديال لبلوريي د لانيمي. ايساياما كان مشرف علا تّطوير ديال هاد لّوعاب. بزاف د لّوعاب خرين مبازيين علا شينݣيكي تّطورو حتال دابا. لافلام. "ارتيكل رئيسي: افلام مبازية علا شينݣيكي نو كيوجين" ف 2015، صدر فيلم جاپوني ب عنوان من جوج پارتيّات. لپارتية لّولة خرجات ف سّينيما ف 1 غشت 2015، ؤ تّانية ف 19 شتنبر من نفس لعام. ف 29 اكتوبر 2018، تّعلن بلي شّركة لميريكانية وارنر بروز د لماصميديا ؤ صّناعة د لمتعة سنات كونطرا معا كودانشا باش وارنر بروز تنتج فيلم مبازي علا شينݣيكي نو كيوجين. لمدير ديال هاد لفيلم غادي يكون هوّا اندي موسكييتي لّي كان مدير د لفيلم ايت. اصدارات خرين. من بين لاصدارات لخاصة لّي متعلقة ب شينݣيكي كاين جوج ديال لݣايدبوكات فيهم تصاور ؤ پروفيلات ديال شّخصيات ؤ حوارات، صدرو ف 9 ابريل ؤ 9 شتنبر 2013. ف 18 اكتوبر 2016 صدرات حجاية مصورة ميريكانية كتمتل كروصوڤر ما بين لعالام ديال شينݣيكي ؤ ديال مارڤل كوميكس، ب عنوان، بانو فيها متلا لعمالقة كيتحاربو معا شّخصيات ديال مارڤل بحال سپايدرمان، بلاك ويدوو، ؤ ايرونمان. لحجم د لمبيعات. شينݣيكي نو كيوجين من اكتر لمانݣات لّي تباعو ف تّاريخ ب كتر من 100 مليون نسخة ل حد سّاعة، ؤ هادا انجاز كبير يلا عتابرنا بلي هوّا مانݣا شهري، مقابل مانݣات بحال وان پيس لّي كيخرجو كلا سيمانة، ؤ ماطوّلش بزاف بحالهم (12 عام مقابل 25 عام ب نّسبة ل وان پيس لّي باقي ماتسالاش). ف سّيمانة رّابعة د يناير 2021، طّانكوبون 33 تكلاصا نمرة واحد ف لمبيعات د لمانݣات ف جّاپون. تاتير لاعلامي. نتيقادات. سّتيل د رّسيم. بزاف د نّقاد ف لبدية عتابرو بلي سّتيل ديال ايساياما ف رّسيم عيّان، ؤ حتا ايساياما تقبّل نّقد ؤ عتارف بلي رّسيم ديالو ماشي حتيرافي. مي نفس هاد نّقاد من بعد عوام ما بدات سّيرية ݣالو بلي سّتيل بدا كيتطور، ؤ واحد نّاقد "طوموفوسا كوري" زاد بلي سّتيل د ايساياما كيعطي واحد طّابع ديال لغموض لّي ماغاديش يكون كون تقاد بشكل واقعي. نّهاية د شينݣيكي نو كيوجين. نّهاية د شينݣيكي ف شاپيطر 139 خلقات نفيصام ما بين لفانز، من ناس عتابروها اعر نهاية ممكنة، ل وحدين خرين عتابروها نهاية مصروعة مزيان ؤ مناسبة ل سّيرية. نّاس لّي ماعجباتهومش نّهاية، عتابرو بلي ايساياما زرب ف شي بلانات لّي جاو بحال يلا تزادو بسّيف حتال اخر لحضة، ؤ ماشرحش مزيان بلانات خرين لّي كانو طرف موهيم ف لقصة ؤ بقاو معلقين بلا تفسير باين. شي فانز وصلو ل درجة كيطالبو ف عارضة بلي ايساياما يعاود يقاد شّاپيطر. ف 17 ابريل 2021، ايساياما علن بلي طّانكوبون 34 غادي يكونو فيه پاجات زايدين ماكانوش ف شاپيطرات 135 تال 139. تّيهامات ب لعنصرية. شينݣيكي واخد بزاف د لالهام من تّاريخ، سيرتو لحرب لعالمية تّانية، ؤ كاين تماتل كبير مابين لقصة ديال لالديين ف شينݣيكي ؤ ديال ليهود ف لقرن لعشرين، ؤ شخصيات بحال ارڤين سميث ؤ دوت بيكسيس لّي مستلهمين من شخصيات تاريخية حقيقية، هوما عل تّوالي ارڤين رومل لّي كان جينيرال نازي، ؤ يوشيفورو اكيياما لّي كان جينيرال ف لْجيش لْامبراطوري جّاپوني. هادشي خلّا بزاف د نّاس ياخدو مواقف مختالفة من سّيرية، فا كاين لّي كيعتاقدو بلي عندها عمق فكري ؤ كتحاول تعالج قضايا معاصرة بحال لعنصرية ؤ لحرية د بنادم، مقابل ناس خرين كيتّاهمو ايساياما بلي كيدعي ل لعنصرية ؤ ل افكار يمينية متطرفة. هاد تّيهامات وصلات شي مرات ل حد تّهديد ب لقتل. لجوايز. شينݣيكي نو كيوجين ربح لجايزة د كودانشا ديال لمانݣا ف لكاطيݣوري ديال شّونن ف 2011. ؤ ربح ؤ ترشح ل جوايز خرين كتار ف جّاپون ؤ علا برّا.